CELEX: 32020R0351
Language: lt
Date: 2020-02-28 00:00:00
Title: Komisijos Reglamentas (ES) 2020/351 2020 m. vasario 28 d. kuriuo dėl citrinų rūgšties (E 330) naudojimo kakavos ir šokolado produktuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

4.3.2020   
               
               
                  LT
               
               
                  Europos Sąjungos oficialusis leidinys
               
               
                  L 65/1
               
            
         KOMISIJOS REGLAMENTAS (ES) 2020/351
         2020 m. vasario 28 d.
         kuriuo dėl citrinų rūgšties (E 330) naudojimo kakavos ir šokolado produktuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     pagal Reglamento (EB) Nr. 1333/2008 II priedą citrinų rūgštis (E 330) yra leidžiamas naudoti maisto priedas 05.1 kategorijos „Kakavos ir šokolado produktai, kuriems taikoma Direktyva 2000/36/EB“ maisto produktuose, neviršijant didžiausio 5 000 mg/kg kiekio;
                  
               
                     (4)
                  
                  
                     2018 m. kovo 6 d. buvo pateikta paraiška pakeisti 05.1 maisto produktų kategorijos „Kakavos ir šokolado produktai, kuriems taikoma Direktyva 2000/36/EB“ priedo citrinų rūgšties (E 330) naudojimo sąlygas, padidinant pieniniame šokolade leidžiamą naudoti didžiausią jos kiekį iki 10 000 mg/kg. Apie paraišką vėliau pranešta valstybėms narėms pagal Reglamento (EB) Nr. 1331/2008 4 straipsnį;
                  
               
                     (5)
                  
                  
                     citrinų rūgštį (E 330) naudojant kaip stabilizatorių kakavos masėje, kurioje yra didelis polifenolių kiekis, ji sumažina pH ir reaguoja su dalimi polifenolių, dėl to kakavos masė įgauna intensyvesnę spalvą su jai būdingais rausvais atspalviais, o skoniui suteikiama uogų ir vaisių rūgštumo. Galutiniame produkte, t. y. šokolade, išlieka tiek rožiniai atspalviai, tiek uogų ir vaisių rūgštumo skonis. Iš paraiškos matyti, kad šiuo metu leidžiamas didžiausias 5 000 mg/kg kiekis yra nepakankamas, kad būtų gauti rožiniai atspalviai ir uogų ir vaisių rūgštumo skonis, tai galima pasiekti tik naudojant didžiausią 10 000 mg/kg kiekį. Kad vyktų citrinų rūgšties (E 330) ir polifenolių reakcija, būtina palaikyti pastovų citrinų rūgšties (E 330) ir kakavos masės santykį, todėl naudojant didesnį citrinų rūgšties (E 330) kiekį galutiniame produkte padidėja bendras kakavos sausųjų medžiagų kiekis. Todėl galutinis produktas atitiktų pieninio šokolado apibrėžtį, pateiktą Europos Parlamento ir Tarybos direktyvos 2000/36/EB (3) I priede;
                  
               
                     (6)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos nuomonės, išskyrus tuos atvejus, kai atnaujinant minėtą sąrašą nedaromas poveikis žmonių sveikatai;
                  
               
                     (7)
                  
                  
                     citrinų rūgšties (E 330) saugą 1990 m. įvertino Maisto mokslinis komitetas ir nustatė, kad leidžiama paros dozė yra „nenurodyta“ (4). Terminas „nenurodyta“ vartojamas tada, kai, remiantis turimais toksikologiniais, biocheminiais ir klinikiniais duomenimis, bendras per parą suvartojamas medžiagos kiekis dėl jos natūralaus buvimo ir jos dabartinės paskirties ar paskirčių naudojant maisto produktuose tokiais kiekiais, kurie yra būtini pageidaujamam technologiniam poveikiui pasiekti, nekels pavojaus sveikatai;
                  
               
                     (8)
                  
                  
                     citrinų rūgštis (E 330) yra maisto priedas, kurį pagal Reglamento (EB) Nr. 1333/2008 II priedą leidžiama naudoti įvairiuose maisto produktuose. Nenumatoma, kad pieniniame šokolade leidžiamą didžiausią jos kiekį padidinus iki 10 000 mg/kg tai turės didelės įtakos bendram poveikio lygiui;
                  
               
                     (9)
                  
                  
                     kad pieniniame šokolade leidžiamas naudoti citrinų rūgšties (E 330) kiekis būtų 10 000 mg/kg, reikia atnaujinti Sąjungos sąrašą ir nėra tikėtina, kad tai turės poveikio žmonių sveikatai, tad nebūtina prašyti Tarnybos pateikti nuomonę;
                  
               
                     (10)
                  
                  
                     todėl tikslinga nustatyti, kad pieniniame šokolade leidžiamas naudoti citrinų rūgšties (E 330) kiekis būtų 10 000 mg/kg;
                  
               
                     (11)
                  
                  
                     todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2008 12 31, p. 16.
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  2000 m. birželio 23 d. Europos Parlamento ir Tarybos direktyva 2000/36/EB dėl žmonėms vartoti skirtų kakavos ir šokolado produktų (OL L 197, 2000 8 3, p. 19).
         
            (4)  Reports of the Scientific Committee for Food, Twenty-fifth series, 1991, p. 13 (https://ec.europa.eu/food/sites/food/files/safety/docs/sci-com_scf_reports_25.pdf).
      
      
         
            PRIEDAS
            Reglamento (EB) Nr. 1333/2008 II priedo E dalyje prie 05.1 maisto produktų kategorijos „Kakavos ir šokolado produktai, kuriems taikoma Direktyva 2000/36/EB“ po įrašo, skirto E 330, įterpiamas toks naujas įrašas:
            
               
                            
                        
                        
                           „E 330
                        
                        
                           Citrinų rūgštis
                        
                        
                           10 000 
                        
                        
                            
                        
                        
                           Tik pieninis šokoladas“